VANHANKAUPUNGINTIE 5 A 1 ASUNNON REMONTTIHISTORIA, eli KIRSIN MUISTELMAT:

ALAPOHJA

2001 avattu kaikki lattiat. Tuolloin rakenteena keittiössä ylhäältä alas: muovimattoja 4 krs, haltex, raakalauta, maa, kaikki voimakkaasti kusen hajuista ja märkää. Etelän puoleisissa huoneissa rossi, lattiamateriaaleina haltexin päällä muovimattoja. Kaivettu keittiössä, eteisessä ja vessassa kallioon asti kaikki maa-aines ja jäte yläkautta pois, täytetty takapihalle uusi tasanne (pengerrys) tästä matskusta. Matsku haissut niin kuvottavalle että pidetty asbestimaskia ja polteltu suitsukkeita. Maan, purun ja lasinsirun seassa mm. Kenkiä, vaatteita, astiastoja, pulloja, korkkeja, tölkkejä, negatiiveja, tsaarinaikoisia rahoja jne vuosikausien jätettä. 

Asunnossa myös pidetty etikkaämpäreitä viikon verran imemään pahimpia hajuja remontin alkuvaiheessa.

Keittiön alle kallioon valettu vesikouru 2001, johdettu ikkunan alta poistoputkella ulos rinteeseen.

Olohuoneen ja kammarin alta tuuletustilasta kaavittu orgaaninen aines kissanluukun kautta pois 2001.

Lattiat rakennettu kaikki rossipohjalle vuonna 2001, mitkä alapuolelta tervapaperoitu. Kaikissa huoneissa eristeenä kaksinkertainen pellavalevy, mäntypontissa pintana sävytetty lakka.

Marin isännöinnin aikana vuonna 2011 kammarin lattiat avattu, koska tuulee sisään ja lattia pirun kylmä. Vahvistettu väliseinän alla olevaa juoksua kantavaksi (juoksu katkennut), tervapaperoitu, eristetty puhallusekovillalla (ilman puhallinta, käsin repien saakeli), eristeen alla ja päällä paperi ja lattialautana mäntypontti + betolux (koska ei jaksanut valita, koska lapsi alle vuoden).

Vuonna 2013 avattu myös keittiön lattiat mikrobiepäilyn takia, kaivettu alapohjaan päätynyttä kuonaa pois, uusittu rossi ja eristeet puhallusekovillalla, paperoitu.

2013 kaivettu keittiön ulkoseinältä (ulkopuolella) kaikki maa-aines pois kallioon asti ite. Siirretty nupukivet kasaksi tuomen juurelle. Valettu kaatokakku kivijalkaan ohjuriksi, joka bitumoitu. Rakennettu ns. laituri oven eteen kalliokuopan päälle päälliruuvein, jotta helppo puhdistaa seinän vierustat, pintakäsitelty pari kertaa terva-havupuutärpätti-pellavaöljyseoksella. Alusta puhdistettava vuosittain.

PINNAT

2001 kaikki sisäkatot pesty maalaripesulla, alkuperäiset helmipaneelit. Maalattu maalarin valkolakalla. 

2001 poistettu ja arkistoitu Linnankadun yläkertaan (hävinnyt) seiniltä kaikki tapettikerrokset 1800-luvun upeisiin kuoseihin asti, koska kaikki materiaali haisee todella voimakkaasti. Näistä saattaa olla valokuvia filmillä.

Ulkoseinissä alkuperäiset levytykset. Ilmeisesti tiilessä koolaus, sitten levy. Kaikista seinistä ei varmuutta koska ei koskaan ole avattu. Maalattu millä milloinkin, ollut välillä lavastekäytössä (mm Paha Maa, Ruokala Lokki, Reetta ja Ronja). Keittiön ja olohuoneen välinen seinä levytetty 2001 gyprocilla ja maalattu. Alla vaakahirsi joka tilkitty edellisten asukkaiden toimesta kalsareilla.

Kaikista muista paitsi kammarin kiviseinistä naputeltu irtoava kama irti ja rapattu uusi pinta vuonna 2001

Kammarin tiiliseinässä oli ennen oviaukko naapuriin, muurattu 2001 umpeen. Kammarin seinässä upea vanha maali (alhaalta musta, ylhäältä tummanpunainen, reunoissa kultaiset boordaukset), museovirastolle näytetty, kuvattu (filmille, joka hävinnyt), päätetty museoida se uuden rappauksen alle, eli ei naputeltu pois. Sieltä alta se löytyy.

Eteisessä samoin oviaukko naapuriin, muurattu 2001 banaaniksi umpeen.

Nykyisen keittiön ja eteisen välinen oviaukko avattu vuonna 2001. Oli alunperin ummessa, ja kulku asuntoon oli pitkää käytävää entiseen keittiöön, sieltä olkkariin ja sieltä ns. Röökilään eli nykyiseen keittiöön.

Röökilä -nimitys tulee siitä että keittiön kaikki pinnat olivat tumman ruskeita edellisen asukkaan (herra Koivula) tupakoinnista. Herra Koivula tuli vuonna 2001 kylään, Kirsi luuli häntä arkkitehdiksi, jonka piti saapua samaan aikaan. Rakenne-esittelyn aikana tajusin että herralla on kuset housussa ja kengät teipattu jesarilla jalkoihin. Sitten vasta tajusin kysyä että kuka hän on. Koivula kertoi asunnon ja talon historiasta arkkitehdin tuloon saakka, jolloin häippäsi.

Noin 2014 yläkerran keittiön vesiputken vuotokohta tilkitty, kosteusjälki keittiön katossa johtunee yläkerran tiputtaneesta liitoksesta, ei korjattu, koska vaikuttaa kuivuneelta.

VESI+VIEMÄRI

Vuonna 2001 vedetty uudet vesiputket ja viemärit ulkoeteisestä keittiöön ja vessaan. Alunperin keittiön tiskiallas oli nykyisen kammarin lautaseinällä ja vessa ulkoeteisessä. Vesiputket maalattu miranolilla. Ulkoeteisen vesiputket ja sulku koteloitu saranallisella ovella. Oli hieno.

Lämminvesivaraaja hankittu vuonna 2001. Putkissa vähän hapettumaa, muuten toimii.

Vessan kalusteet hankittu 2001 Kierkin takapihalta. Vessanpönttö uusittu noin v. 2006 koska edellinen halkesi.

Keittiön viemärissä painuma noin kaksi metriä nykyisestä tiskialtaasta eteiseen päin, kuvattu viimeisimmän tukoksen avauksen yhteydessä noin v. 2016. 

Osa vesiputkien kiinnikkeistä irtoilee tiiliseinästä eteisessä.

Vessan lattiassa ei lattiakaivoa, mikä kannattaa huomioida, lavuaarin viemäriputken läpiviennistä kurkkaa välillä hiiri.

Lavuaarin päällä ei vesieristeitä, diy mosaiikki ruskealla laattaliimalla kiinni, vuodelta 2001.

Ulkoeteisen eristeiden poistamisen yhteydessä vedetty ulkona kulkeville vesiputkille sekä eristeet että vastuskaapeli, jonka sulake kannattaa tarkistaa paukkupakkasilla.

ILMANVAIHTO, SISÄILMA, HOMEET, KREOSOOTTI

Maija Pajun isännöinnin aikana koko asunto otsonoitu pistävän homeenhajun takia. Tällöin epäilynä että vanhoihin materiaaleihin jäänyt hajua. 

Asunnossa tehty vuonna 2009 sisäilman mikrobitutkimus (Ositum), missä todettu raja-arvot ylittäviä arvoja mikrobeissa: bakteereja, sädesientä, steriilit homeet, sekä penicillium. Ruvettu tutkimaan missä mikrobivaurio sijaitsee.

Revitty Viljan aikana vuonna 2009 siihen asti lämpimänä olleen ulkoeteisen seinät, katot, portaiden aluskomero ja lattiat auki, koska tila selvästi kostea, tunkkainen ja homeen haju pistävä. Päädytty siihen, että ulkoeteinen pidetään eristämättömänä ja läpituulettuvana tilana, jottei kerry kosteutta, sekä eristetään muusta asunnosta ovella. Sivelty booraxilla kaikki paikalleen jätetyt pinnat.

Olohuoneessa on tuloilmakanava, poistona toimii porinmatti. Olohuoneen ja keittiön välisen oven päällä on levytyksen alla vanha ilmanvaihtorako, joka nyt ei käytössä.

Kammariin tehty poistoilma-aukko vaatekaapin päälle ylös (avoin hormi, ei venttiiliä), vuonna 2011.

2013 aikana porattu keittiön tiiliseinään tuloilmakanava ja keittiön hormiin poistoilma. Ilma keittiössä parantunut huomattavasti. Ulkoseinän porauksen yhteydessä kurkittu ulkoseinän rakennetta. Levytyksen jälkeen on pieni ilmarako, sitten tiili poikittain ja tiili pitkittäin.

2013 otettu rakennenäyte keittiön lattian alta ulkoseinän sisäpinnasta mikrobiepäilyn takia. Viljelyssä todettu aspergillus, steriilejä homeita, penicillium, sekä PAH-yhdisteitä kreosootista. Lattia uusittu.

Keittiön tiiliseinässä alhaalla kreosoottisively, joka jää kuitenkin seinäkoteloinnin ja lattian taakse piiloon. Mitattu kreosoottipitoisuus ilmasta koteloinnin jälkeen 2013, PAH -yhdisteitä erittyy noin tupakan verran vuodessa huoneilmaan.

TULISIJAT

Alun perin keittiönä olleesta kammarista purettu toimimaton puuliesi v. 2001. Hellanrinkulat jne vintillä.

Keittiön raunion päälle valettu mäski, joka on haperoa (väärää kuraa), lohkeilee, ei kestä pintakäytössä.

Iso Porinmatti olohuoneessa edelliseltä asukkaalta jäänyt.

Keittiön keittolevyllinen pikkuporinmatti lahjoitettu asuntoon C kun löydetty v. 2002 iso Porinmatti pienen tilalle. Keittiöön saisi isommankin varaavan tulisijan. Porinmatin varaus ei riitä keittiön lämmittämiseen pakkasilla.

Porinmateista irronnut 20 vuoden aikana tiilimurskaa, uusittu arinoita, tuhkaluukut melko haperoita, luukkujen saranoita ja tulipellin ruuveja uusittu, ja taas niitä puuttuu. Olohuoneen hormi putkitettu.

SÄHKÖT

Kaikki sähköt vedetty vuonna 2001. Asennettu kiinteät patterit.

Keittiön sähköjä uusittu lattian avaamisen yhteydessä v. 2013.

Kammarista hajonnut kiinteä patteri talvella noin vuonna 2018, hankittu itse uusi pistorasiaan menevä (jonka otan mukaani). Sähkäri ei ole käynyt poistamassa vanhoja kytkentöjä, jotka siis turhia ja vaarallisia.

Olohuoneesa hajonnut kiinteä patteri 2020, Oranssi asennuttanut uuden.

IKKUNAT, OVET

Kaikki ikkunat maalattu vuonna 2001 maalarin valkolakalla, sekä eristetty. Eristeet uusittu viimeksi 2013, paitsi olohuoneen idänpuoleinen ikkuna eristämätön, koska se piti maalata, vaan eipä tullut tehtyä. Osa ulkoraameista kaipaisi jo uutta maalia.

2001 Vessan ja kammarin (ent. keittiö) välinen oviaukko levytetty kiinni (vessanpöntön takana), oviaukon sisälle jätetty muistaakseni vanha ovi karmeineen. Vessan ovi löydetty karmeineen jonkun seinän sisältä, skrabattu ja jätetty käsittelemättä.

Ulkoeteisen ja sisäeteisen väliset pariovet poistettu käytöstä ulkoeteisen purkamisen yhteydessä v. 2009. Vanhat karmit uuden seinän sisällä tallessa. Ovet vintillä. Ostettu K-Raudasta uusi ovi karmeilla, tiivistetty oikeesti polyuretaanilla! Vilja käski! Maalattu saunan lattiasta ylijääneellä punaisella.

KIINTEÄT KALUSTEET

Olohuoneesta purettu 2001 foliolla vuorattu kiinteä kaappi hirsiseinältä.

Rakennettu vaatehyllyt v. 2011 kammarin peräseinälle ite kakkoskakkosesta ja kulmaraudoista. Upeet, mutta ajavat asiansa.

Keittiön vanhat 2001 dyykatut kaapit olivat Mertakadun Liekkihotellin desinfiointihuoneen toimistokaapit. Kaikissa laatikoissa ja ovissa oli oma abloylukko! Nämä hävitetty ja lahjoitettu eteenpäin vuonna 2013, jolloin saatu ilmaiseksi töölöläisasunnon kokopuiset kaapit, missä inhottava petsi joka tarttuu käsiin. Nämä kaapit puusepän tekemät, mutta suosittelen pintakäsittelemään jollain. Kaapistosta ylimääräisiä osia vintillä.

Keittiössä jauhokoisa (saatu yläkerrasta).